CELEX: 32020D1353
Language: hu
Date: 2020-09-25 00:00:00
Title: A Tanács (EU) 2020/1353 végrehajtási határozata (2020. szeptember 25.) a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Lengyel Köztársaságnak nyújtandó ideiglenes támogatásról

2020.9.29.   
               
               
                  HU
               
               
                  Az Európai Unió Hivatalos Lapja
               
               
                  L 314/45
               
            
         A TANÁCS (EU) 2020/1353 VÉGREHAJTÁSI HATÁROZATA
         (2020. szeptember 25.)
         a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Lengyel Köztársaságnak nyújtandó ideiglenes támogatásról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre (1) és különösen annak 6. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     2020. augusztus 6-án Lengyelország pénzügyi támogatást kért az Uniótól annak érdekében, hogy kiegészítse a Covid19-járvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló nemzeti erőfeszítéseit.
                  
               
                     (2)
                  
                  
                     A Covid19-járvány és a Lengyelország által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. tavaszi előrejelzése azzal számolt, hogy Lengyelország államháztartási hiánya és államadóssága 2020 végére a bruttó hazai termék (GDP) 9,5 %-a, illetve 58,5 %-a lesz. A Bizottság 2020. nyári időközi előrejelzése szerint Lengyelország GDP-je 2020-ban várhatóan 4,6 %-kal esik vissza.
                  
               
                     (3)
                  
                  
                     A Covid19-járvány következtében Lengyelországban a gazdaságilag aktív népesség jelentős része nem tudta folytatni tevékenységét. Mindez a (4)–(8) preambulumbekezdésben ismertetetteknek megfelelően Lengyelország közkiadásainak hirtelen és nagymértékű növekedéséhez vezetett az önfoglalkoztatók, a szociális szövetkezetek (függetlenül a munkavállalók számától) és a legfeljebb 50 főt foglalkoztató vállalkozások társadalombiztosítási járulékainak csökkentésével, az önfoglalkoztatóknak és a polgári jogi szerződéssel foglalkoztatottaknak nyújtott leállási juttatással, a bérekhez és a társadalombiztosítási járulékokhoz nyújtott támogatással, az alkalmazott nélküli önfoglalkoztatóknak nyújtott támogatással, valamint az önfoglalkoztatóknak, mikrovállalkozásoknak és nem kormányzati szervezeteknek nyújtott, támogatássá átalakítható hitelekkel összefüggésben.
                  
               
                     (4)
                  
                  
                     Konkrétabban, a Lengyelország 2020. augusztus 6-i kérelmében említett „a Covid19, az egyéb fertőző betegségek és az általuk okozott válsághelyzetek megelőzésére, az ellenük való védekezésre és a felszámolásukra vonatkozó konkrét megoldásokról szóló, 2020. március 2-i törvény” (2) a Covid19-járványra válaszul a munkahelyek védelme érdekében ideiglenesen csökkentette az önfoglalkoztatók, a szociális szövetkezetek (függetlenül a munkavállalók számától) és a legfeljebb 50 főt foglalkoztató vállalkozások társadalombiztosítási járulékait. A csökkentés a 2020 márciusa és májusa közötti időszakra vonatkozott. A legfeljebb 10 főt foglalkoztató vállalkozások és – a legtöbb esetben – az önfoglalkoztatók, valamint minden szociális szövetkezet (függetlenül a munkavállalók számától) teljes mértékben mentesülhettek a járulékfizetés alól, míg a 10–50 főt foglalkoztató vállalkozások 50 %-os csökkentésben részesültek. A társadalombiztosítási járulékok ideiglenes csökkentése az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthető, mivel az önfoglalkoztatók esetében az a célja, hogy megvédje az önfoglalkoztatókat a jövedelem csökkenésétől vagy kiesésétől, a legfeljebb 50 főt foglalkoztató vállalkozások és a szociális szövetkezetek (függetlenül a munkavállalók számától) esetében pedig a vállalkozások által foglalkoztatott munkavállalókat támogatja, feltéve, hogy az intézkedés végéig a vállalkozás alkalmazásában maradnak. A társadalombiztosítási járulékok ideiglenes csökkentése az állami bevételekről történő lemondáshoz vezet, ami az (EU) 2020/672 rendelet végrehajtása céljából a közkiadásokkal egyenértékűnek tekinthető.
                  
               
                     (5)
                  
                  
                     A hatóságok továbbá leállási juttatást vezettek be a válság következtében bevételcsökkenéssel szembesülő önfoglalkoztatók és polgári jogi szerződéssel foglalkoztatottak számára. Az intézkedés átalányösszegű támogatást biztosít az önfoglalkoztatók (a bevétel csökkenésétől függően a minimálbér 50 %-a vagy 80 %-a) és az atipikus munkaszerződéssel foglalkoztatottak (a minimálbér 80 %-áig) számára, hogy kompenzálja őket bevételeik visszaeséséért.
                  
               
                     (6)
                  
                  
                     Bevezetésre kerültek a bérekhez és a társadalombiztosítási járulékokhoz nyújtott támogatások, amelyek a válságnak betudható bevételcsökkenés esetén igényelhetők. Mérettől függetlenül a vállalkozások kérhetik a bérekre és a társadalombiztosítási járulékokra fordított költségeik ideiglenes társfinanszírozását. A bérekhez és a társadalombiztosítási járulékokhoz nyújtott támogatások az (EU) 2020/672 rendeletben említett csökkentett munkaidős foglalkoztatáshoz hasonló intézkedésnek tekinthetők, mivel ezen intézkedés olyan vállalatoknál és más szervezeteknél felmerült kiadásokra vonatkozik, amelyek csökkentett munkaidőt alkalmaznak vagy önkéntesen csökkentik a munkaidőt, vagy – ahol a munkavállalók a rendelkezésre álló legfrissebb eredményadatok időpontjáig folyamatosan alkalmazásban voltak – kötelezővé teszi, hogy a vállalatok a csökkentett munkaidő alkalmazásának időszakában vagy a rendelkezésre álló legfrissebb eredményadatok időpontjáig tartsák fenn a foglalkoztatást.
                  
               
                     (7)
                  
                  
                     A hatóságok támogatásokat vezettek be az alkalmazott nélküli önfoglalkoztatók számára. A támogatások ideiglenes társfinanszírozást nyújtanak az alkalmazottakat nem foglalkoztató természetes személyeknek a vállalkozásuk működtetésével kapcsolatos költségek egy részére. Az összeg az árbevétel csökkenésétől függ, és a minimálbér 50–90 %-át teszi ki.
                  
               
                     (8)
                  
                  
                     Végül, a hatóságok vissza nem térítendő támogatássá alakítható hiteleket vezettek be önfoglalkoztatók, mikrovállalkozások és nem kormányzati szervezetek számára. Az intézkedés legfeljebb 5 000 PLN összegű mikrohitelt biztosít. A hitelek vissza nem térítendő támogatássá alakíthatók, ha a kedvezményezett a hitel folyósítását követően három hónapig folytatja tevékenységét. A közkiadásokra vonatkozó követelmény teljesítése érdekében az (EU) 2020/672 rendelet alapján csak a vissza nem térítendő támogatássá alakítandó hitelekkel kapcsolatos kiadások támogathatók.
                  
               
                     (9)
                  
                  
                     Lengyelország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Lengyelország megfelelő bizonyítékot nyújtott be a Bizottságnak arra vonatkozóan, hogy a Covid19-járvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges és tervezett közkiadások 11 668 118 894 EUR-val emelkedtek. Ez hirtelen bekövetkezett és nagymértékű növekedést jelent, mivel olyan új intézkedésekre, illetve meglévő intézkedések kibővítésére vonatkozik, amelyek a lengyel vállalkozások és munkaerő jelentős hányadát érintik.
                  
               
                     (10)
                  
                  
                     Az (EU) 2020/672 rendelet 6. cikkének megfelelően a Bizottság konzultált a lengyel hatóságokkal, és ellenőrizte a csökkentett munkaidős foglalkoztatáshoz és hasonló intézkedésekhez közvetlenül kapcsolódó tényleges és tervezett közkiadások hirtelen és nagymértékű növekedését.
                  
               
                     (11)
                  
                  
                     Következésképpen pénzügyi támogatást kell nyújtani annak érdekében, hogy Lengyelország segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – el kell fogadnia a részletek és részfolyósítások futamidejére, nagyságára és rendelkezésre bocsátására vonatkozó határozatokat.
                  
               
                     (12)
                  
                  
                     E határozat nem sértheti az egységes piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikkével összhangban értesítsék a Bizottságot az állami támogatások lehetséges eseteiről.
                  
               
                     (13)
                  
                  
                     Lengyelországnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, hogy milyen mértékben valósultak meg ezek a kiadások.
                  
               
                     (14)
                  
                  
                     A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Lengyelország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett, pénzügyi támogatás iránti kérelmeket. A hitel összege úgy került megállapításra, hogy biztosított legyen az (EU) 2020/672 rendeletben meghatározott, a hitelportfólióra alkalmazandó prudenciális szabályoknak való megfelelés,
                  
               ELFOGADTA EZT A HATÁROZATOT:
         
            1. cikk
            Lengyelország teljesíti az (EU) 2020/672 rendelet 3. cikkében meghatározott feltételeket.
         
         
            2. cikk
            
               (1)   Az Unió Lengyelország rendelkezésére bocsát legfeljebb 11 236 693 087 EUR összegű hitelt. A hitel maximális átlagos futamideje 15 év.
            
            
               (2)   Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap.
            
            
               (3)   A Bizottság az uniós pénzügyi támogatást legfeljebb tíz részletben bocsátja Lengyelország rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek.
            
            
               (4)   Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani.
            
            
               (5)   Az (EU) 2020/672 rendelet 4. cikkében említett uniós finanszírozás költségeit az egyes részletek tekintetében, valamint az e cikk (1) bekezdése alapján nyújtott hitelhez kapcsolódó finanszírozásból adódóan az Unió részéről felmerült díjakat, költségeket és kiadásokat Lengyelország viseli.
            
            
               (6)   A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt.
            
         
         
            3. cikk
            Lengyelország a következő intézkedéseket finanszírozhatja:
            
                        a)
                     
                     
                        a társadalombiztosítási járulékok csökkentése, „a Covid19, az egyéb fertőző betegségek és az általuk okozott válsághelyzetek megelőzésére, az ellenük való védekezésre és a felszámolásukra vonatkozó konkrét megoldásokról szóló, 2020. március 2-i törvény” 31zo. cikkében előírtak szerint, az önfoglalkoztatók, a szociális szövetkezetek (függetlenül a munkavállalók számától) támogatásával kapcsolatos kiadások, valamint a legfeljebb 50 főt foglalkoztató vállalkozások esetében a folyamatosan foglalkoztatott munkavállalókkal kapcsolatos kiadások tekintetében;
                     
                  
                        b)
                     
                     
                        leállási juttatás az önfoglalkoztatók és a polgári jogi szerződéssel foglalkoztatottak számára, „a Covid19, az egyéb fertőző betegségek és az általuk okozott válsághelyzetek megelőzésére, az ellenük való védekezésre és a felszámolásukra vonatkozó konkrét megoldásokról szóló, 2020. március 2-i törvény” 15zq. és 15zua. cikkében előírtak szerint;
                     
                  
                        c)
                     
                     
                        a bérekhez és a társadalombiztosítási járulékokhoz nyújtott támogatások azon vállalatok és egyéb szervezetek számára, amelyek csökkentett munkaidőt alkalmaznak, önkéntesen csökkentik a munkaidőt, vagy ahol a munkavállalók folyamatosan alkalmazásban voltak, „a Covid19, az egyéb fertőző betegségek és az általuk okozott válsághelyzetek megelőzésére, az ellenük való védekezésre és a felszámolásukra vonatkozó konkrét megoldásokról szóló, 2020. március 2-i törvény” 15 g., 15ga., 15gg., 15zzb., 15zze. és 15zze2. cikkében előírtak szerint;
                     
                  
                        d)
                     
                     
                        az alkalmazott nélküli önfoglalkoztatóknak nyújtott támogatások, „a Covid19, az egyéb fertőző betegségek és az általuk okozott válsághelyzetek megelőzésére, az ellenük való védekezésre és a felszámolásukra vonatkozó konkrét megoldásokról szóló, 2020. március 2-i törvény” 15zzc. cikkében előírtak szerint;
                     
                  
                        e)
                     
                     
                        támogatássá alakítható hitelek az önfoglalkoztatók, a mikrovállalkozások és a nem kormányzati szervezetek számára, a ténylegesen vissza nem térítendő támogatássá alakított összeg erejéig, „a Covid19, az egyéb fertőző betegségek és az általuk okozott válsághelyzetek megelőzésére, az ellenük való védekezésre és a felszámolásukra vonatkozó konkrét megoldásokról szóló, 2020. március 2-i törvény” 15zzd. cikkében és 15zzda. cikkében előírtak szerint.
                     
                  
         
            4. cikk
            Lengyelország 2021. március 30-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
         
         
            5. cikk
            Ennek a határozatnak a Lengyel Köztársaság a címzettje.
            Ez a határozat azon a napon lép hatályba, amelyen a címzettet e határozatról értesítették.
         
         
            6. cikk
            Ezt a határozatot az Európai Unió Hivatalos Lapjában ki kell hirdetni.
         
         
            Kelt Brüsszelben, 2020. szeptember 25-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 159., 2020.5.20., 1. o.
         
         
            (2)  Dz.U. 2020 poz. 374, a legutóbb módosított szövegváltozatában.